*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Μαρτίου 1988

για τη χορήγηση άδειας στο Βασίλειο του Βελγίου, την Ομοσπονδιακή Δημοκρατία της Γερμανίας, τη Γαλλική Δημοκρατία και το Βασίλειο των Κάτω Χωρών να επιτρέψουν προσωρινά την εμπορία σπόρων προς σπορά λιναριού που δεν πληρούν τις απαιτήσεις της οδηγίας 69/208/ΕΟΚ του Συμβουλίου

(88/247/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 69/208/ΕΟΚ του Συμβουλίου της 30ής Ιουνίου 1969 σχετικά με την εμπορία σπόρων προς σπορά ελαιούχων και κλωστικών φυτών (1), όπως τροποποιήθηκε τελευταία από την οδηγία 87/480/ΕΟΚ της Επιτροπής (2), και ιδίως το άρθρο 16,

τα αιτήματα που υπέβαλαν το Βασίλειο του Βελγίου, η Ομοσπονδιακή Δημοκρατία της Γερμανίας, η Γαλλική Δημοκρατία και το Βασίλειο των Κάτω Χωρών,

Εκτιμώντας:

ότι το 1987 στο Βέλγιο, την Ομοσπονδιακή Δημοκρατία της Γερμανίας, τη Γαλλία και τις Κάτω Χώρες ήταν ανεπαρκής η παραγωγή σπόρων προς σπορά λιναριού που να πληρούν τις απαιτήσεις της οδηγίας 69/208/ΕΟΚ και δεν μπορούν να καλυφθούν οι ανάγκες των χωρών αυτών·

ότι δεν κατέστη δυνατόν να καλυφθούν ικανοποιητικά οι ανάγκες αυτές με σπόρους από άλλα κράτη μέλη, ή από τρίτες χώρες, που να ικανοποιούν όλες τις απαιτήσεις που ορίζονται από την εν λόγω οδηγία·

ότι, κατά συνέπεια, θα πρέπει να δοθεί άδεια στο Βέλγιο, την Ομοσπονδιακή Δημοκρατία της Γερμανίας, τη Γαλλία και τις Κάτω Χώρες να επιτρέπουν, για την περίοδο η οποία λήγει στις 31 Μαΐου 1988, την εμπορία σπόρων προς σπορά του προαναφερθέντος είδους που να υπόκεινται σε λιγότερο αυστηρές απαιτήσεις·

ότι πρέπει να δοθεί άδεια σε άλλα κράτη μέλη τα οποία είναι σε θέση να προμηθεύουν το Βέλγιο, την Ομοσπονδιακή Δημοκρατία της Γερμανίας, τη Γαλλία και τις Κάτω Χώρες με τέτοιους σπόρους, οι οποίοι δεν πληρούν τις απαιτήσεις της εν λόγω οδηγίας, να επιτρέπουν την εμπορία των σπόρων αυτών, υπό τον όρο ότι προορίζονται αποκλειστικά για τα εν λόγω κράτη μέλη·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εξουσιοδοτούνται το Βέλγιο, η Ομοσπονδιακή Δημοκρατία της Γερμανίας, Γαλλία και οι Κάτω Χώρες να επιτρέπουν στο έδαφός τους, έως τις 31 Μαΐου 1988, την εμπορία 2 000 τόνων κατ' ανώτατο όριο σπόρων προς σπορά λιναριού (Linum usitatissimum L. ) των κατηγοριών «πιστοποιημένοι σπόροι, πρώτης αναπαραγωγης» ή «πιστοποιημένοι σπόροι, δεύτερης αναπαραγωγης» ή « πιστοποιημένοι σπόροι, τρίτης αναπαραγωγης», οι οποίοι δεν πληρούν τις απαιτήσεις όσον αφορά την ελάχιστη βλαστική ικανότητα που αναφέρονται στο παράρτημα ΙΙ της οδηγίας 69/208/ΕΟΚ. Η ανώτατη ποσότητα ισχύει από κοινού για τα τέσσερα κράτη μέλη.

Πρέπει να πληρούνται οι ακόλουθες προϋποθέσεις:

α) η βλαστική ικανότητα των σπόρων είναι τουλάχιστον 88 % της βλαστικής ικανότητας των αγνών σπόρων·

β) στην επίσημη ετικέτα αναγράφονται οι ενδείξεις:

- «ελάχιστη βλαστική ικανότητα 88 %»,

- «προορίζονται αποκλειστικά για το Βέλγιο, την Ομοσπονδιακή Δημοκρατία της Γερμανίας, τη Γαλλία και τις Κάτω Χώρες».

Άρθρο 2

Εξουσιοδοτούνται τα υπόλοιπα κράτη μέλη να επιτρέπουν, υπό τους όρους που ορίζονται στο άρθρο 1, την εμπορία στην επικράτειά τους 2 000 τόνων κατ' ανώτατο όριο σπόρων προς σπορά λιναριού, εφόσον οι σπόροι προορίζονται αποκλειστικά για το Βέλγιο, την Ομοσπονδιακή Δημοκρατία της Γερμανίας, τη Γαλλία και τις Κάτω Χώρες. Η επίσημη ετικέτα πρέπει να φέρει τις ενδείξεις που αναφέρονται στο άρθρο 1 παράγραφος 2 στοιχείο β).

Άρθρο 3

Τα κράτη μέλη ανακοινώνουν στην Επιτροπή, πριν από τις 31 Μαΐου 1988, τις ποσότητες πιστοποιημένων σπόρων προς σπορά που τέθηκαν στο εμπόριο στην επικράτειά τους δυνάμει της παρούσας απόφασης. Η Επιτροπή ενημερώνει σχετικά τα άλλα κράτη μέλη.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 22 Μαρτίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 169 της 10. 7. 1969, σ. 3.

(2) ΕΕ αριθ. L 273 της 26. 9. 1987, σ. 43.